Up-239/00
Natisni
Opravilna št.:
Up-239/00
Datum odločitve:
29. 5. 2001
ECLI:
ECLI:SI:USRS:2001:Up.239.00
Akt:
Ustavna pritožba A. A. zaradi kršitve pravice do sojenja brez nepotrebnega odlašanja v postopku pred Vrhovnim sodiščem v zadevi št. I Uv 33/95
Izrek:
Ustavna pritožba A. A. zaradi kršitve pravice do sojenja brez nepotrebnega odlašanja v postopku pred Vrhovnim sodiščem v zadevi št. I Uv 33/95 se zavrže.
Evidenčni stavek:
Ker pritožnik, ki živi v tujini, ni imenoval pooblaščenca za sprejem pisanj v Republiki Sloveniji je Ustavno sodišče njegovo ustavno pritožbo zavrglo.
Geslo:
Pritožnik iz tujine.

Ustavno sodišče, pooblaščenec za sprejem pisanj.
Pravna podlaga:
Zakon o upravnem sporu (ZUS), 16. čl.

Zakon o pravdnem postopku (ZPP), 146. čl.

Zakon o Ustavnem sodišču (ZUstS), 6. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
7. 7. 2000
Vrsta odločitve:
sklep
Vrsta rešitve:
zavrženje
Dokument:
US20827
Up-239/00
29.5.2001
S K L E P
Ustavno sodišče je v postopku za preizkus ustavne pritožbe A. A. iz Ž., ki ga zastopa B. B., odvetnica v Z., kot začasna zastopnica, upravičena za sprejem pisanj, na seji senata dne 29. maja 2001
s k l e n i l o :
Ustavna pritožba A. A. zaradi kršitve pravice do sojenja brez nepotrebnega odlašanja v postopku pred Vrhovnim sodiščem v zadevi št. I Uv 33/95 se zavrže.
O b r a z l o ž i t e v
1. Vrhovno sodišče je dne 6. 7. 2000, ob sklicevanju na stališče Ustavnega sodišča v sklepu št. Up-258/98 z dne 1. 7. 1999, Ustavnemu sodišču odstopilo tožbo, v kateri pritožnik zatrjuje kršitev pravice do sojenja brez nepotrebnega odlašanja iz 23. člena Ustave v postopku pred Vrhovnim sodiščem v upravnem sporu št. I Uv 33/95. Ustavno sodišče je tožbo obravnavalo kot ustavno pritožbo.
2. Ustavno sodišče v postopkih z ustavno pritožbo postopa in odloča po pravilih postopka, ki ga deloma ureja Zakon o Ustavnem sodišču (Uradni list RS, št. 15/94 - v nadaljevanju ZUstS). Glede vprašanj postopka, ki jih ne ureja, pa v 6. členu določa, da se glede na pravno naravo zadeve smiselno uporabljajo določbe zakonov, ki urejajo postopke pred sodišči. Tako Ustavno sodišče v primeru, ko se pritožnik nahaja v tujini, pa nima pooblaščenca v Republiki Sloveniji v zadevah s področja upravnega prava v skladu s 16. členom Zakona o upravnem sporu (Uradni list RS, št. 50/97 in nasl. - ZUS) uporablja prvi odstavek 146. člena Zakona o pravdnem postopku (Uradni list RS, št. 26/99 - ZPP). Na podlagi navedene določbe mora pritožnik, ki živi v tujini, ob vložitvi ustavne pritožbe imenovati pooblaščenca za sprejem pisanj v Republiki Sloveniji.
3. Pritožnik po lastnih navedbah živi v tujini (tako kot tudi njegov pooblaščenec) in nima pooblaščenca v Republiki Sloveniji. Ustavno sodišče je zato s sklepom z dne 13. 3. 2001 imenovalo B. B., odvetnico v Z., za začasno zastopnico, upravičeno za sprejemanje pisanj, in ji naložilo, da pritožniku vroči sklep, s katerim ga je Ustavno sodišče pozvalo, da v roku 30 dni imenuje pooblaščenca za sprejemanje pisanj. Hkrati ga je tudi opozorilo, da lahko Ustavno sodišče njegovo ustavno pritožbo zavrže, če v roku 30 dni od dneva, ko je bil sklep vročen začasni zastopnici, ne bo imenoval svojega pooblaščenca za sprejemanje pisanj.
4. Začasni zastopnici je bil sklep vročen dne 16. 3. 2001.
Pritožnik v postavljenem roku ni imenoval pooblaščenca za sprejemanje pisanj, prav tako pa tega ni storil od poteka roka (dne 17. 4. 2001) do odločanja Ustavnega sodišča, s čimer bi lahko preprečil zavrženje ustavne pritožbe. Zato je Ustavno sodišče njegovo ustavno pritožbo zavrglo (prvi odstavek 146. člena ZPP v zvezi s 6. členom ZUstS). Sklep o zavrženju se pritožniku vroči po že imenovani začasni zastopnici B. B., odvetnici v Z. 5. Senat Ustavnega sodišča je sprejel ta sklep na podlagi 6. člena ZUstS v zvezi s prvim odstavkom 146. člena ZPP in prve alinee 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan